Up-102/99
Natisni
Opravilna št.:
Up-102/99
Datum odločitve:
29. 3. 2000
ECLI:
ECLI:SI:USRS:2000:Up.102.99
Akt:
Ustavna pritožba A. A. zoper sklep Ustavnega sodišča št. Up- 317/96 z dne 19. 1. 1998 in sodbo Okrožnega sodišča v Ljubljani št. I K 482/95 z dne 2. 7. 1996
Izrek:
Ustavna pritožba A. A. zoper sklep Ustavnega sodišča št. Up- 317/96 z dne 19. 1. 1998 in sodbo Okrožnega sodišča v Ljubljani št. I K 482/95 z dne 2. 7. 1996 se zavrže.
Evidenčni stavek:
Ustavna pritožba ni pravno sredstvo, s katerim bi bilo mogoče izpodbijati odločitve Ustavnega sodišča. Zato je Ustavno sodišče ustavno pritožbo zoper sklep senata Ustavnega sodišča zavrglo kot nedopustno.
Ustavno sodišče je zavrglo ustavno pritožbo zoper sodbo sodišča, izdano v kazenskem postopku, ker pritožnik v postavljenem roku ni dopolnil ustavne pritožbe.
Geslo:
Neizpodbojnost odločitve Ustavnega sodišča z ustavno pritožbo.
Pravna podlaga:
Ustava, 160. čl.

Zakon o Ustavnem sodišču (ZUstS), 21., 55. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. Up-331/98 z dne 4. 3. 1999, Uradni list RS, št. 17/99 - OdlUS VIII,120 in št. Up-317/96 z dne 19. 1. 1998.
Vrsta zadeve:
ustavna pritožba
Vrsta akta:
drugi akti
Datum vloge:
20. 4. 1999
Vrsta odločitve:
sklep
Vrsta rešitve:
zavrženje
Dokument:
US20100
Up-102/99
29. 3. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 29. marca 2000
s k l e n i l o:
Ustavna pritožba A. A. zoper:
- sklep Ustavnega sodišča št. Up-317/96 z dne 19. 1. 1998 in - sodbo Okrožnega sodišča v Ljubljani št. I K 482/95 z dne 2. 7. 1996 se zavrže.
O b r a z l o ž i t e v
1. Pritožnik je vložil ustavno pritožbo zoper sklep, s katerim je senat Ustavnega sodišča odločil, da se zavrže njegova ustavna pritožba zoper sklep Okrožnega sodišča v Ljubljani, izdan v zadevi št. I K 482/95. Zatrjuje, da je navedena odločitev nepravilna in nezakonita in meni, da bi moralo Ustavno sodišče odločneje ukrepati zoper nepravilnosti v sodstvu. Izpodbija tudi sodbo Okrožnega sodišča v Ljubljani, s katero naj bi bil obsojen na zaporno kazen. V zvezi s to sodbo navaja, da je napačna, da mu krivda ni bila dokazana in da je izčrpal že vse pravne poti.
2. Ustavna pritožba zoper sklep senata Ustavnega sodišča ni dopustna.
3. Na podlagi enajste alinee prvega odstavka 160. člena Ustave se Ustavnemu sodišču lahko naloži pristojnost za odločanje o določenih zadevah le z Ustavo ali z zakonom. Zakon o Ustavnem sodišču (Uradni list RS, št. 15/94 - v nadaljevanju: ZUstS), ki v 21. členu še natančneje kot prvi odstavek 160. člena Ustave določa pristojnosti Ustavnega sodišča, ne določa, da bi bilo zoper odločbe Ustavnega sodišča, izdane v postopku ocene ustavnosti in zakonitosti predpisov ali izdane v postopku ustavne pritožbe, dopustno vložiti ustavno pritožbo.
4. Ustavna pritožba ni pravno sredstvo, s katerim bi bilo mogoče izpodbijati odločitve Ustavnega sodišča. Ustavno sodišče je že zavzelo stališče, da odločbe ali sklepa Ustavnega sodišča, ne glede na to, ali sta izdana v postopku ocene ustavnosti in zakonitosti predpisov ali pa v postopku ustavne pritožbe, torej ne glede na to, ali ima naravo posamičnega akta, ni mogoče izpodbijati z ustavno pritožbo. Ustavna pritožba je posebno pravno sredstvo, ki je dopustno zoper posamične akte drugih državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine (sklep Up-331/98 z dne 4.3.1999, Uradni list RS, št. 17/99 in OdlUS VIII/120). ZUstS v tretjem odstavku 55. člena celo določa, da zoper odločitev senata, sprejeto v postopku preizkusa ustavne pritožbe, to je zoper odločitev o zavrženju, sprejemu ali nesprejemu ustavne pritožbe, ni dopustna pritožba.
5. Iz navedenih razlogov je bilo treba ustavno pritožbo zoper sklep senata Ustavnega sodišča št. Up-317/96 z dne 19. 1. 1998 zavreči.
6. V delu, ki se nanaša na sodbo Okrožnega sodišča v Ljubljani, pa je bila ustavna pritožba tako pomanjkljiva, da je ni bilo mogoče preizkusiti. Zato je bil pritožnik pozvan k njeni dopolnitvi in opozorjen na posledice, če tega v določenem roku ne bo storil. Pritožnik je dopis Ustavnega sodišča prejel dne 15. 12. 1999, vendar ustavne pritožbe v določenem roku ni dopolnil. Ustavno sodišče je zato na podlagi četrte alinee prvega odstavka 55. člena ZUstS ustavno pritožbo tudi v tem delu zavrglo.
7. Senat Ustavnega sodišča je ta sklep sprejel na podlagi 21. in 55. člena ZUstS v sestavi: predsednica dr. Mirjam Škrk ter člana dr. Zvonko Fišer in dr. Miroslava Geč-Korošec.
Predsednica senata:
dr. Mirjam Škrk